section_heading: Opis
paragraph_text: Tradicijska okućnica formirana je uz seosku prometnicu u manjoj skupini stambenih i gospodarskih zgrada, a sastoji se od kuće, svinjca, staje i drvarnice. Kuća, drvena prizemnica sa zidanim poluukopanim podrumom, građena je 1925. godine i izvedena je na izrazito kosom terenu. Na istočnom zabatu između dva manja prozora u vrijeme gradnje aplicirana je nevelika daska na kojoj je upisano: „ZGRADIL“, a ispod toga „P.L.G. 1925“. Unutrašnjost kuće je četveroprostorna: ulazni prostor („veža“), kuhinja („kuhnja“), najveća prostorija („kuća“) i spavaća soba („kambra“). U „kući“ je očuvana velika zidana peć s ložištem u kuhinji.